ওসামা বিন লাদেনের মৃত্যু : ‘ম্যান অব দ্য মিলেনিয়াম’ ওসামা বিন লাদেনের মৃত্যু ছিল বিদায়ী বছরের সবচেয়ে আলোচিত ঘটনা। গত বছরের ১ মে, রোববার রাত। মার্কিন প্রেসিডেন্ট বারাক ওবামা হোয়াইট হাউজ থেকে টেলিভিশনে এক ‘বিশেষ ঘোষণা’ দিলেন। তাঁর সেই ঘোষণায় চমকিত হলো সারা বিশ্ব। ওবামা ঘোষণা করলেন, যুক্তরাষ্ট্রের দীর্ঘদিনের মাথাব্যথার কারণ ওসামা বিন লাদেনকে খুঁজে পাওয়া গেছে এবং তিনি নিহত হয়েছেন। পাকিস্তানের রাজধানী ইসলামাবাদের কাছে অভিজাত অ্যাবোটাবাদ এলাকায় এক প্রাচীরঘেরা বাড়িতে আল-কায়েদার নেতাকে পাওয়া যায়। অত্যন্ত গোপনীয়তার মধ্য দিয়ে মার্কিন সেনাবাহিনীর সবচেয়ে দক্ষ বিশেষায়িত ইউনিট নেভি সিল এ অভিযানে অংশ নেয়। বিন লাদেনকে হত্যার উদ্দেশ্যে পরিচালিত ও অপারেশনের কোড নেম ছিল ‘অপারেশন জেরোনিমো’। এরই সাথে শেষ হয় আমেরিকার ভয় লাদেন অধ্যায়। ২০০১ সালের টুইন টাওয়ার সন্ত্রাসী হামলার জন্য যুক্তরাষ্ট্র এই ব্যক্তিকে অভিযুক্ত করেছিল। কিন্তু লাদেনের পক্ষ থেকে এর দায়িত্ব স্বীকার করে নেয়া হয়নি। তারপরও পশ্চিমা বিশ্ব তার নামে এশিয়াব্যাপী সন্ত্রাসের বিরুদ্ধে যুদ্ধের নামে কোটি কোটি মুসলমানের বিরুদ্ধে অঘোষিত ক্রুসেড চালিয়ে যাচ্ছে। এটা এখন পাকিস্তানে ছড়িয়ে দেয়া হচ্ছে।